|  |
| --- |
| Jiena nemmen! Għinni fil-fidi nieqsa tiegħi!(Mk 9,24).**LECTIO DIVINA****It-Tmienja u Għoxrin Ħadd** **Matul is-Sena (Sena B)****Mk 10,17-22**żmien ta’ riflessjoniSeminarju tal-Qalb ta’ ĠesùRabat – Għawdex2012 |

 **“Mur bigħ li għandek, agħtih lill-fqar”**

**“Kien se jaqbad it-triq, meta mar fuqu wieħed jgħaġġel, niżel għarkupptejh quddiemu u qallu: “Mgħallem tajjeb, x’għandi nagħmel biex nikseb il-ħajja ta’ dejjem?” (v.17)**

***“biex nikseb”:*** Iż-żagħżugħ ried jippossjedi xi ħaġa. Naħsbu li meta nippossedu xi ħaġa ser insolvu l-inċertezzi li għandna.

***“x’għandi nagħmel?”***: Ir-relazzjoni tiegħu hija sempliċament ma’ dak li jagħmel; l-importanti huwa li jagħmel xi ħaġa: *“Il-bniedem ma jkunx iġġustifikat bl-opri tal-liġi imma bil-fidi f’Ġesu’ Kristu”* (Gal 2,16). Tant kien imwaħħal mal-liġi li ma setax jagħraf li l-milja tal-liġi hija Kristu: “L-iskop tal-liġi huwa Kristu” (Rum 10,4).

**“*il-ħajja ta’ dejjem”***: Hija kelma konnessa mal-qawmien mill-mewt, b’riferenza għall-mistoqsija: *“Min jgħammar fid-dar tiegħek?”* (Salm 15,1) u *“min joqgħod fil-post imqaddes tiegħu”* (Salm 24,3); (ara wkoll il-mistoqsija li jagħmlu s-Sadduċej lil Ġesu’ Mk 12,18-27)

**“Għaliex qiegħed issejjaħli ‘tajjeb’? qallu Ġesu’, ‘ħadd ma hu tajjeb ħlief Alla biss’” (v. 18)**

Ġesu’ irid idaħħlu dritt f’relazzjoni m’Alla, li huwa fl-ewwel parti tal-liġi: *“Int għandek tħobb il-Mulej, Alla tiegħek, b’qalbek kollha, u b’ruħek kollha, bil-qawwa tiegħek kollha, u b’moħħok kollu”* (Lq 10,27a).

**“Inti l-kmandamenti tafhom: la toqtolx, la tiżnix, la tisraqx, la tixhidx fil-falz, la tiħux bil-qerq dak li hu ta’ ħaddieħor, weġġaħ lil missierek u ’l ommok. U dak wieġbu u qallu: ‘Mgħallem, jiena dan kollu ili nħarsu sa minn żgħożiti’” (v.19-20)**

***“la tiħux bil-qerq dak li hu ta’ ħaddieħor”***: Mhuwiex wieħed mill-għaxar kmandamenti. Huwa misjub fil-Levitiku (19,13). Dan jikkonferma li l-ġid li kellu ż-żagħżugħ akkwistah b’mod onest.

***“Ili nħarsu sa minn żgħożiti”***: Il-kmandamenti jibdew b’relazzjoni m’Alla, mhux b’norma: *“Jiena hu l-Mulej, Alla tiegħek, li ħriġtek mill-art tal-Eġittu, minn dar il-jasar”* (Eż 20,2). Iż-żaġħżugħ ħaseb li meta jobdi l-liġi seta’ jidħol f’relazzjoni m’Alla. Huwa l-atteġġjament tal-iben il-kbir tal-parabbola: “kelmtek ma ksirthielek qatt” (Lq 15,29) u issa jistenna l-festa (il-gidi). Jekk ir-rapport huwa mal-liġi, aħna lsira tal-liġi u ma aħniex ulied; il-liġi toqtol (ara 2 Kor 3,6).

**“Mbagħad Ġesu’ xeħet ħarsa ta’ mħabba u qallu: ‘Ħaġa waħda tonqsok: mur bigħ li għandek, agħtih lill-fqar, u jkollok teżor fis-sema; mbagħad ejja u imxi warajja’” (v.21)**

***“xeħet fuqu ħarsa ta’ mħabba”***: (grieg: *emblépsas*). Hija l-ħarsa li tinfed fil-profondita’ sa ma tilħaq il-qalb. Dik il-ħarsa hija mimlija kollha mħabba (grieg *agapào*) li kellha tkun l-enerġija biex iż-żagħżugħ jibda jħobb fil-verita’. Tikkonsisti f’li mhuwiex biżżejjed li tobdi l-kmandamenti imma li tagħti qalbek lil Alla: *“Ibni, agħtini qalbek, u għajnejk jitgħaxxqu bi triqati”* (Prov 23,26).

***“agħtih lill-fqar”***: Relazzjoni vera mal-Mulej twasslek tinteressa ruħek fl-oħrajn, kif ġara fl-istorja ta’ Żakkew (ara Lq 19,1-10). Żakkew li kien għani kellu isem għax il-ġid li kellu inqeda bih biex jidħol f’relazzjoni vera mal-oħrajn, iżda dan iż-żagħżugħ hu bla isem għax baqa’ żagħżugħ marbut u magħluq fih innifsu.

***“lill-fqar”***: Mhux lil dawk ta’ ġewwa, għax faċli li b’dan il-ġest int tista’ tibqa’ marbut mal-istess possessjoni: *“Min iqiegħed idu fuq il-moħriet u jħares lura m’huwiex tajjeb għas-Saltna t’Alla”* (Lq 9,62). Flok tħares ’il quddiem tibqa’ tħares lura.

**“Imma għal dan il-kliem ir-raġel qarras wiċċu u telaq b’qalbu sewda, għaliex kellu bosta ġid” (v.22)**

***“telaq b’qalbu sewda”:*** Ħass id-dwejjaq għax dak li kien jippossjedi ma jista’ qatt jimla l-qalb. Il-ħajja tiegħu kienet tikkonsisti f’qoxra ta’ obbedjenza għal-liġijiet u fejn kienet tonqos l-imħabba vera lejn Alla u lejn l-oħrajn. Għaraf li kien ilsir ta’ dak li kellu, tant li ma setax jinfetaħ għall-oħrajn, ma setax jidħol f’relazzjoni mal-oħrajn.

Biex tħobb tassew trid tkun kapaċi titlef, tiċċaħħad minnek innifsek. B’hekk tkun tassew liberu li tħobb. Il-problema prinċipali hija l-biża’ li titlef xi iħaġa u li twasslek tagħlaq qalbek għall-imħabba u mal-biża’ mit-tbatija li ġġib magħha l-ħajja interjuri (ara Mt 10,18-19).

Id-dwejjaq trid taffaċċjah: jew biex tiċċaħħad minn dak li tippossjedi: *“Tixbaħ ukoll is-Saltan tas-Smewwiet lil wieħed neguzjant ifittex ġawhar fin; meta sab ġawhra tiswa ħafna, mar biegħ kull ma kellu u xtara lilha”* (Mt 13,45); jew li ma jkollokx lil Kristu fil-ħajja tiegħek u li ma tinteressax ruħek fl-oħrajn.

**“Qabeż Pietru u qallu: ‘Tajjeb! Aħna ħallejna kollox u ġejna warajk” (v.28)**

Kienu l-istess dixxipli li għalkemm darba għamlu din l-għażla waslu jabbandunawh fil-mument tas-salib. L-għażla li timxi wara Ġesu’ trid tkun kontinwa.